62022TJ0307_RES
Kawża T‑307/22
A2B Connect BV et
vs
Il-Kunsill tal-Unjoni Ewropea
Sentenza tal-Qorti Ġenerali (L-Ewwel Awla Estiża) tas-26 ta’ Marzu 2025
“Politika estera u ta’ sigurtà komuni – Miżuri restrittivi meħuda fid-dawl tal-azzjonijiet tar-Russja li jiddestabilizzaw is-sitwazzjoni fl-Ukraina – Projbizzjoni temporanja tax-xandir u sospensjoni tal-awtorizzazzjonijiet għax-xandir tal-kontenut ta’ ċerti mezzi tal-media – Projbizzjoni temporanja ta’ reklamar ta’ prodotti jew ta’ servizzi f’kontenut prodott jew imxandar minn ċerti mezzi tal-media – Kompetenza tal-Kunsill – Libertà ta’ espressjoni u ta’ informazzjoni – Proporzjonalità – Obbligu ta’ motivazzjoni”
Politika estera u ta’ sigurtà komuni – Miżuri restrittivi meħuda kontra ċerti persuni u entitajiet fid-dawl tas-sitwazzjoni fl-Ukraina – Projbizzjoni temporanja tax-xandir tal-kontenut ta’ ċerti mezzi tal-media – Projbizzjoni ta’ reklamar ta’ prodotti jew ta’ servizzi f’kontenut prodott jew imxandar minn ċerti mezzi tal-media – Stħarriġ ġudizzjarju tal-legalità – Portata – Dispożizzjoni ta’ portata ġenerali li tikkonċerna miżura restrittiva individwali – Inklużjoni
(Artikoli 24(1), 29 u 40 TUE; ir-raba’ paragrafu tal-Artikolu 263 u t-tieni paragrafu tal-Artikolu 275 TFUE; Deċiżjoni tal-Kunsill 2014/512/PESK, kif emendata bid-Deċiżjonijiet (PESK) 2022/351 u (PESK) 2022/884, Artikolu 4g(1) u (3); Regolamenti tal-Kunsill Nru 833/2014, Artikolu 2f(1) u (3), 2022/350 u 2022/879)
(ara l-punti 23 sa 33)
Atti tal-istituzzjonijiet – Deċiżjonijiet – Dispożizzjonijiet speċifiċi dwar il-politika estera u ta’ sigurtà komuni (PESK) – Kompetenza tal-Unjoni fil-qasam tal-PESK – Portata – Deċiżjonijiet li jipprevedu miżuri li jistgħu jbiddlu direttament is-sitwazzjoni legali ta’ individwi – Inklużjoni – Definizzjoni mill-Kunsill tal-għan tal-miżuri restrittivi – Projbizzjoni temporanja tax-xandir tal-kontenut ta’ ċerti mezzi tal-media – Ammissibbiltà – Projbizzjoni ta’ reklamar ta’ prodotti jew ta’ servizzi f’kontenut prodott jew imxandar minn ċerti mezzi tal-media – Kompetenza għall-adozzjoni ta’ sanzjonijiet mogħtija lil awtorità regolatorja nazzjonali – Assenza ta’ effett
(Artikoli 24(1), 29 u 40 TUE; ir-raba’ paragrafu tal-Artikolu 263 u t-tieni paragrafu tal-Artikolu 275 TFUE; Deċiżjoni tal-Kunsill 2014/512/PESK, kif emendata bid-Deċiżjonijiet (PESK) 2022/351 u (PESK) 2022/884, Artikolu 4g(1) u (3); Regolamenti tal-Kunsill Nru 833/2014, Artikolu 2f(1) u (3), 2022/350 u 2022/879)
(ara l-punti 44 sa 54)
Politika estera u ta’ sigurtà komuni – Miżuri restrittivi meħuda kontra ċerti persuni u entitajiet fid-dawl tas-sitwazzjoni fl-Ukraina – Projbizzjoni temporanja tax-xandir tal-kontenut ta’ ċerti mezzi tal-media – Projbizzjoni ta’ reklamar ta’ prodotti jew ta’ servizzi f’kontenut prodott jew imxandar minn ċerti mezzi tal-media – Stħarriġ ġudizzjarju tal-legalità – Portata – Rikors għal annullament – Att regolatorju li jimplimenta deċiżjoni tal-Unjoni adottata fil-kuntest tal-politika estera u ta’ sigurtà komuni – Ġurisdizzjoni tal-qrati tal-Unjoni – Inklużjoni
(Artikolu 215 TFUE; Regolamenti tal-Kunsill Nru 833/2014, 2022/350 u 2022/879)
(ara l-punti 61 u 62)
Atti tal-istituzzjonijiet – Motivazzjoni – Obbligu – Portata – Miżuri restrittivi meħuda fid-dawl tas-sitwazzjoni fl-Ukraina – Projbizzjoni temporanja tax-xandir tal-kontenut ta’ ċerti mezzi tal-media – Projbizzjoni ta’ reklamar ta’ prodotti jew ta’ servizzi f’kontenut prodott jew imxandar minn ċerti mezzi tal-media – Atti ta’ applikazzjoni ġenerali – Ammissibbiltà ta’ motivazzjoni li sempliċement tindika s-sitwazzjoni ġenerali li wasslet għall-adozzjoni tal-att u l-għanijiet ġenerali mfittxija minnu
(Artikolu 29 TUE; Artikolu 215 u t-tieni paragrafu tal-Artikolu 296 TFUE; Regolamenti tal-Kunsill Nru 833/2014, Artikolu 2f(1) u (3), 2022/350 u 2022/879)
(ara l-punti 70 sa 73, 76 sa 81, u 85)
Drittijiet fundamentali – Libertà ta’ espressjoni – Rikonoxximent kemm mill-Karta tad-Drittijiet Fundamentali kif ukoll mill-Konvenzjoni Ewropea tad-Drittijiet tal-Bniedem – Sens u portata identiċi – Livell ta’ protezzjoni żgurat mill-Karta li ma jmurx kontra dak iggarantit mill-imsemmija konvenzjoni
(Karta tad-Drittijiet Fundamentali tal-Unjoni Ewropea, Artikolu 11)
(ara l-punti 102, 103, u 105 sa 107)
Politika estera u ta’ sigurtà komuni – Miżuri restrittivi diretti kontra ċerti persuni u entitajiet fid-dawl tas-sitwazzjoni fl-Ukraina – Projbizzjoni temporanja tax-xandir tal-kontenut ta’ ċerti mezzi tal-media – Projbizzjoni ta’ reklamar ta’ prodotti jew ta’ servizzi f’kontenut prodott jew imxandar minn ċerti mezzi tal-media – Restrizzjoni tad-dritt għal-libertà ta’ espressjoni – Ammissibbiltà – Kundizzjoni – Restrizzjoni prevista mil-liġi – Kunċett – Atti ta’ portata ġenerali li għandhom bażijiet legali ċari u prevedibbli fid-dritt tal-Unjoni – Inklużjoni
(Karta tad-Drittijiet Fundamentali tal-Unjoni Ewropea, Artikoli 11 u 52(1); Regolamenti tal-Kunsill Nru 833/2014, Artikolu 2f(1) u (3), 2022/350 u 2022/879)
(ara l-punti 104, u 111 sa 115)
Politika estera u ta’ sigurtà komuni – Miżuri restrittivi diretti kontra ċerti persuni u entitajiet fid-dawl tas-sitwazzjoni fl-Ukraina – Projbizzjoni temporanja tax-xandir tal-kontenut ta’ ċerti mezzi tal-media – Projbizzjoni ta’ reklamar ta’ prodotti jew ta’ servizzi f’kontenut prodott jew imxandar minn ċerti mezzi tal-media – Restrizzjoni tad-dritt għal-libertà ta’ espressjoni – Ammissibbiltà – Kundizzjoni – Osservanza tal-kontenut essenzjali tal-libertà ta’ espressjoni – Kunċett – Atti ta’ natura temporanja u reversibbli li ma jippreġudikawx din il-libertà bħala tali – Inklużjoni
(Karta tad-Drittijiet Fundamentali tal-Unjoni Ewropea, Artikoli 11 u 52(1); Regolamenti tal-Kunsill Nru 833/2014, Artikolu 2f(1) u (3), 2022/350 u 2022/879)
(ara l-punti 116 sa 118, 120 u 121)
Politika estera u ta’ sigurtà komuni – Miżuri restrittivi diretti kontra ċerti persuni u entitajiet fid-dawl tas-sitwazzjoni fl-Ukraina – Projbizzjoni temporanja tax-xandir tal-kontenut ta’ ċerti mezzi tal-media – Projbizzjoni ta’ reklamar ta’ prodotti jew ta’ servizzi f’kontenut prodott jew imxandar minn ċerti mezzi tal-media – Restrizzjoni tad-dritt għal-libertà ta’ espressjoni – Ammissibbiltà – Kundizzjoni – Tfittxija ta’ għan ta’ interess ġenerali, irrikonoxxut bħala tali mill-Unjoni – Kunċett – Protezzjoni tal-ordni pubbliku u tas-sigurtà pubblika tal-Unjoni – Preservazzjoni tal-paċi u tas-sigurtà internazzjonali – Inklużjoni
(Artikoli 3(1), 5 u 21(2)(ċ) TUE; Karta tad-Drittijiet Fundamentali tal-Unjoni Ewropea, Artikoli 11 u 52(1); Regolamenti tal-Kunsill Nru 833/2014, Artikolu 2f(1) u (3), 2022/350 u 2022/879)
(ara l-punti 122 u 123)
Politika estera u ta’ sigurtà komuni – Miżuri restrittivi diretti kontra ċerti persuni u entitajiet fid-dawl tas-sitwazzjoni fl-Ukraina – Projbizzjoni temporanja tax-xandir tal-kontenut ta’ ċerti mezzi tal-media – Projbizzjoni ta’ reklamar ta’ prodotti jew ta’ servizzi f’kontenut prodott jew imxandar minn ċerti mezzi tal-media – Restrizzjoni tad-dritt għal-libertà ta’ espressjoni – Ammissibbiltà – Kundizzjoni – Osservanza tal-prinċipju ta’ proporzjonalità – Ksur – Assenza
(Karta tad-Drittijiet Fundamentali tal-Unjoni Ewropea, Artikoli 11 u 52(1); Regolamenti tal-Kunsill Nru 833/2014, Artikolu 2f(1) u(3), 2022/350 u 2022/879)
(ara l-punti 124 sa 135)
Rikors għal annullament – Motivi – Rikors ippreżentat kontra regolamenti tal-Kunsill li jadottaw miżuri restrittivi fid-dawl tas-sitwazzjoni fl-Ukraina – Motiv ibbażat fuq ksur tad-dritt għal-libertà ta’ espressjoni u ta’ informazzjoni tal-utenti tas-servizzi ta’ fornitur ta’ servizzi tal-internet – Impossibbiltà għall-operatur ikkonċernat li jinvoka d-dritt għal-libertà ta’ espressjoni u ta’ informazzjoni tal-utenti tiegħu
(Artikolu 263 TFUE)
(ara l-punti 136 sa 140)
Sunt
Fis-sentenza tagħha, il-Qorti Ġenerali ċaħdet ir-rikors għal annullament ippreżentat mill-kumpanniji rikorrenti kontra l-atti li permezz tagħhom il-Kunsill ipprojbixxa lil kull operatur stabbilit fl-Unjoni Ewropea, minn naħa, milli jxandar, jawtorizza jew jiffaċilita x-xandir, mill-persuni ġuridiċi, mill-entitajiet jew mill-korpi elenkati fl-annessi tal-atti kkontestati, ta’ kontenut jew milli jikkontribwixxi għalih u, min-naħa l-oħra, milli jirreklama prodotti jew servizzi f’kontenut imxandar minnhom (
1
). Din il-kawża b’mod partikolari ppermettiet lill-Qorti Ġenerali tagħti deċiżjoni dwar il-kundizzjonijiet tar-rikonoxximent tal-ġurisdizzjoni tagħha sabiex tieħu konjizzjoni tal-legalità tad-deċiżjonijiet adottati fil-kuntest tal-politika estera u ta’ sigurtà komuni (PESK) fir-rigward tar-rikorrenti li fuqhom ġew imposti dawn il-projbizzjonijiet.
Din is-sentenza ngħatat fil-kuntest ta’ sensiela ta’ miżuri restrittivi adottati mill-Unjoni wara l-aggressjoni militari mwettqa mill-Federazzjoni Russa kontra l-Ukraina fl-24 ta’ Frar 2022. Fi żmien il-fatti tal-kawża, ir-rikorrenti, stabbiliti fil-Pajjiżi l-Baxxi u li l-ismijiet tagħhom ma kinux jidhru fil-listi annessi mal-atti kkontestati, kienu fornituri ta’ servizzi ta’ aċċess għall-internet għall-individwi jew għall-impriżi.
Insostenn tar-rikors tagħhom, ir-rikorrenti invokaw l-assenza ta’ kompetenza tal-Kunsill sabiex jadotta l-atti kkontestati u l-ksur tad-dritt għal-libertà ta’ espressjoni u tal-informazzjoni (
2
) u tad-dritt għal amministrazzjoni tajba (
3
) ggarantiti mill-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”).
Il-kunsiderazzjonijiet tal-Qorti Ġenerali
Fil-kuntest ta’ eżami ex officio tal-kwistjoni tal-ġurisdizzjoni tagħha sabiex teżamina l-legalità tal-atti kkontestati, il-Qorti Ġenerali ddeċidiet, fl-ewwel lok, li kien hemm lok li tingħata deċiżjoni biss dwar il-legalità tar-Regolamenti kkontestati. F’dan ir-rigward, hija qabel kollox fakkret li, konformement mat-tieni paragrafu tal-Artikolu 275 TFUE, hija n-natura individwali tal-atti adottati abbażi tad-dispożizzjonijiet dwar il-PESK li tagħti aċċess għall-qrati tal-Unjoni. Deċiżjoni li tipprevedi miżuri restrittivi tista’ titqies li hija individwali jekk il-persuna kkonċernata tkun ikkonċernata b’isimha minn din id-deċiżjoni. Issa, sa fejn l-ismijiet tar-rikorrenti la kienu jidhru fit-test tad-Deċiżjoni 2014/512 kif emendata, u lanqas fl-Anness IX tagħha kif emendat, il-Qorti Ġenerali kkonstatat li d-Deċiżjonijiet ikkontestati ma kinux jikkostitwixxu miżuri restrittivi kontra r-rikorrenti. Il-miżuri restrittivi inkwistjoni kellhom jinftiehmu, fil-fatt, bħala li kellhom portata ġenerali fil-konfront tar-rikorrenti, sa fejn dawn kienu jagħmlu parti mill-entitajiet li kienu jappartjenu għall-kategorija ġenerali u astratta tal-“operaturi” li kienu pprojbiti milli jxandru l-kontenut li kien joriġina mill-“persuni ġuridiċi, entitajiet jew korpi” li kienu elenkati fl-Anness IX tad-Deċiżjoni 2014/512 kif emendata, u bħala li kellhom portata individwali fir-rigward ta’ dawn tal-aħħar.
Għaldaqstant, ir-rikorrenti ma setgħux jinvokaw in-natura individwali tal-miżuri restrittivi inkwistjoni fir-rigward tal-mezzi tal-media identifikati fil-korp tad-Deċiżjoni 2014/512 kif emendata sabiex jistabbilixxu l-ġurisdizzjoni tal-Qorti Ġenerali sabiex tieħu konjizzjoni tar-rikors għal annullament tagħhom. Mill-banda l-oħra, il-Qorti Ġenerali għandha tiżgura stħarriġ komplet tal-legalità tal-atti tal-Unjoni, bħar-Regolamenti kkontestati, li jkunu ġew adottati abbażi tal-Artikolu 215 TFUE.
F’dak li jirrigwarda, fit-tieni lok, il-kompetenza tal-Kunsill sabiex jadotta r-Regolamenti inkwistjoni, il-Qorti Ġenerali fakkret, minn naħa, li, skont il-kliem tal-Artikolu 215(2) TFUE, il-kundizzjoni preliminari għall-verifika ta’ jekk il-Kunsill kellux il-kompetenza jadotta r-Regolamenti kkontestati hija jekk dan kellux il-kompetenza jadotta d-Deċiżjonijiet ikkontestati, li tawh din is-setgħa, u, min-naħa l-oħra, li, fir-relazzjonijiet tagħha mal-bqija tad-dinja, l-Unjoni għandha tippromwovi l-valuri u l-interessi tagħha, u tikkontribwixxi għall-protezzjoni taċ-ċittadini tagħha (
4
), għall-paċi, għas-sigurtà kif ukoll għar-rispett sħiħ tad-dritt internazzjonali. Il-Qorti Ġenerali wara dan osservat li minn qari flimkien tal-Artikoli 21, 23, 24(1), 25, tal-ewwel subparagrafu tal-Artikolu 28(1) u tal-Artikolu 29 TUE jirriżulta li l-kunċett ta’ “atteġġament tal-Unjoni” jista’ jingħata interpretazzjoni wiesgħa, b’tali mod li jistgħu b’mod partikolari jiġu adottati, abbażi tal-Artikolu 29 TUE, deċiżjonijiet li jipprevedu miżuri ta’ natura li jbiddlu direttament is-sitwazzjoni legali ta’ individwi. Barra minn hekk, il-Kunsill għandu diskrezzjoni wiesgħa sabiex jiddefinixxi s-suġġett tal-miżuri restrittivi li l-Unjoni tadotta fil-qasam tal-PESK. Għaldaqstant, huwa seta’ jqis, ġustament, li, quddiem il-kriżi internazzjonali kkawżata mill-aggressjoni tal-Federazzjoni Russa kontra l-Ukraina, fost il-miżuri utli biex jirreaġixxi għat-theddida serja kontra l-paċi fil-fruntieri tal-Unjoni u għall-ksur tad-dritt internazzjonali, setgħu jiġu inklużi l-projbizzjoni fuq ix-xandir ta’ kontenut minn ċerti mezzi tal-media, imqiegħda taħt il-kontroll tal-mexxejja tal-Federazzjoni Russa, għar-raġuni li dawn kienu jappoġġjaw din l-aggressjoni permezz ta’ azzjonijiet ta’ propaganda kontinwi u miftiehma intiżi għas-soċjetà ċivili fl-Unjoni u fil-pajjiżi ġirien, u l-projbizzjoni li jsir reklamar ta’ prodotti jew ta’ servizzi f’kontenut prodott jew imxandar mill-mezzi tal-media inkwistjoni.
F’dan ir-rigward il-Qorti Ġenerali osservat li, peress li l-propaganda u l-kampanji ta’ diżinformazzjoni mmexxija mill-imsemmija mezzi tal-media jistgħu jpoġġu f’dubju l-pedamenti tas-soċjetajiet demokratiċi u jifformaw parti integrali mill-armamenti tal-gwerra moderna, il-miżuri restrittivi inkwistjoni kienu jifformaw ukoll parti mill-kuntest tat-twettiq mill-Unjoni tal-għanijiet li l-Artikolu 3(1) u (5) TUE assenjalha. Peress li l-azzjonijiet inkwistjoni kienu jikkostitwixxu, f’dan ir-rigward, theddida sinjifikattiva u diretta għall-ordni pubbliku u għas-sigurtà pubblika tal-Unjoni, dawn il-miżuri, sa fejn kienu intiżi sabiex jissalvagwardjaw kemm il-valuri tal-Unjoni, l-interessi fundamentali tagħha, is-sigurtà tagħha u l-indipendenza tagħha kif ukoll sabiex jippreżervaw il-paċi, kienu, effettivament, direttament marbuta mal-għanijiet tal-PESK (
5
).
Barra minn hekk, il-Qorti Ġenerali enfasizzat li l-fatt li l-awtoritajiet regolatorji nazzjonali jkollhom is-setgħa li jissanzjonaw media awdjoviżiva għal kontenut editorjali mhux xieraq ma jipprekludix il-kompetenza rrikonoxxuta lill-Kunsill sabiex jadotta miżuri restrittivi intiżi li jipprojbixxu provviżorjament u b’mod reversibbli x-xandir ta’ ċertu kontenut tal-media. Fil-fatt, il-kompetenza mogħtija lill-awtoritajiet amministrattivi nazzjonali mil-leġiżlazzjonijiet interni ma jkollhiex l-istess għanijiet, ma tkunx ibbażata fuq l-istess valuri u ma tkunx tista’ tiggarantixxi l-istess riżultati bħal intervent uniformi u immedjat fit-territorju kollu tal-Unjoni, bħal dak li jista’ jinkiseb taħt il-PESK.
Fl-aħħar nett, il-Qorti Ġenerali osservat li l-adozzjoni tal-atti kkontestati ma setgħetx tiddaħħal inkwistjoni mill-possibbiltà li l-Unjoni tintervjeni, fil-qasam tas-servizzi awdjoviżivi, abbażi ta’ kategoriji oħra ta’ kompetenzi rregolati mit-Trattat FUE (
6
). Fil-fatt, l-implimentazzjoni tal-politiki msemmija fl-Artikoli 3 sa 6 TFUE ma għandhiex taffettwa l-applikazzjoni tal-proċeduri u l-portata tal-kompetenzi tal-istituzzjonijiet previsti mit-Trattati għall-eżerċizzju tal-kompetenzi tal-Unjoni taħt il-PESK (
7
).
F’dak li jirrigwarda, fit-tielet lok, l-allegat ksur tad-dritt għal amministrazzjoni tajba, il-Qorti Ġenerali kkonstatat li l-Kunsill kien immotiva suffiċjentement ir-Regolamenti kkontestati. F’dan ir-rigward hija fakkret li, f’dak li jirrigwarda dispożizzjonijiet ta’ portata ġenerali, il-motivazzjoni tista’ tkun limitata li tindika, minn naħa, is-sitwazzjoni globali li tkun wasslet għall-adozzjoni tagħhom u, min-naħa l-oħra, l-għanijiet ġenerali li huma jridu jilħqu u li d-dritt tal-Unjoni ma jimponi ebda obbligu fuq il-Kunsill li jiżvela d-dokumentazzjoni relatata mal-proċess deċiżjonali tiegħu.
F’dak li jirrigwarda, fir-raba’ u l-aħħar lok, l-allegat ksur tal-libertà ta’ espressjoni u ta’ informazzjoni, b’mod partikolari tal-libertà li tiġi kkomunikata informazzjoni, il-Qorti Ġenerali fakkret li d-drittijiet u l-libertajiet sanċiti fl-Artikolu 11 tal-Karta ma humiex prerogattivi assoluti, iżda għandhom jittieħdu inkunsiderazzjoni fid-dawl tal-funzjoni tagħhom fis-soċjetà. Għalhekk, jekk jitqies, minn naħa, li fornituri ta’ servizzi tal-internet, bħar-rikorrenti, setgħu jitqiesu bħala li huma detenturi ta’ dritt awtonomu għal-libertà li jikkomunikaw informazzjoni u, min-naħa l-oħra, li l-projbizzjoni temporanja ta’ kontribuzzjoni għax-xandir tal-kontenut tal-mezzi tal-media koperti mill-miżuri restrittivi inkwistjoni u l-projbizzjoni li jsir reklamar ta’ prodotti jew ta’ servizzi f’kontenut imxandar minn dawn il-mezzi tal-media setgħu jikkostitwixxu ndħil fl-eżerċizzju tal-imsemmija libertà, il-Qorti Ġenerali fakkret li jistgħu jiġu ammessi limitazzjonijiet għall-eżerċizzju tad-drittijiet sanċiti fil-Karta (
8
).
F’dan il-każ, il-Qorti Ġenerali qieset, fid-dawl tan-natura u tal-għan tal-projbizzjonijiet inkwistjoni, li kien xieraq li l-Kunsill ħa inkunsiderazzjoni l-fornituri ta’ servizzi tal-internet, bħar-rikorrenti, l-istess bħal kwalunkwe mezz ieħor ta’ trażmissjoni jew ta’ distribuzzjoni ta’ kontenut, bħala operaturi li kellhom jiżguraw l-implimentazzjoni, u għalhekk l-effikaċja, fit-territorju tal-Unjoni ta’ dawn il projbizzjonijiet.
Fl-aħħar nett, il-Qorti Ġenerali kkonstatat li r-rikorrenti ma setgħux jinvokaw, insostenn tar-rikors għal annullament tagħhom, id-dritt tal-utenti tas-servizzi tagħhom li jirċievu informazzjoni, peress li huma nnifishom ma kellhomx dan id-dritt.
(
1
)	Deċiżjoni tal-Kunsill (PESK) 2022/351 tal-1 ta’ Marzu 2022 li temenda d-Deċiżjoni 2014/512/PESK dwar miżuri restrittivi fid-dawl tal-azzjonijiet tar-Russja li jiddestabilizzaw is-sitwazzjoni fl-Ukrajna (ĠU 2022, L 65, p. 5), ir-Regolament tal-Kunsill (UE) 2022/350 tal-1 ta’ Marzu 2022 li jemenda r-Regolament (UE) Nru 833/2014 dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukrajna (ĠU 2022, L 65, p. 1), Deċiżjoni tal-Kunsill (PESK) 2022/884 tat-3 ta’ Ġunju 2022 li temenda d-Deċiżjoni 2014/512/PESK dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukrajna (ĠU 2022, L 153, p. 128), u Regolament tal-Kunsill (UE) 2022/879 tat-3 ta’ Ġunju 2022 li jemenda r-Regolament (UE) Nru 833/2014 dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukrajna (ĠU 2022, L 153, p. 53).
(
2
)	Artikolu 11 tal-Karta.
(
3
)	Artikolu 41 tal-Karta.
(
4
)	Artikolu 3(5) TUE.
(
5
)	Artikolu 21(2)(a) u (c) TUE.
(
6
)	Artikolu 4(2) TFUE
(
7
)	Konformement mat-tieni paragrafu tal-Artikolu 40 TUE.
(
8
)	Artikolu 52(1) tal-Karta.